CELEX: 32021D0031
Language: da
Date: 2021-01-13 00:00:00
Title: Kommissionens gennemførelsesafgørelse (EU) 2021/31 af 13. januar 2021 om gennemførelsesbestemmelser til Europa-Parlamentets og Rådets forordning (EU) 2018/1862 for så vidt angår minimumsstandarder for datakvalitet og tekniske specifikationer for indlæsning af fotografier, DNA-profiler og fingeraftryksoplysninger i Schengeninformationssystemet (SIS) på området politisamarbejde og strafferetligt samarbejde og om ophævelse af Kommissionens gennemførelsesafgørelse (EU) 2016/1345 (meddelt under nummer C(2020) 9228)

18.1.2021   
               
               
                  DA
               
               
                  Den Europæiske Unions Tidende
               
               
                  L 15/1
               
            
         KOMMISSIONENS GENNEMFØRELSESAFGØRELSE (EU) 2021/31
         af 13. januar 2021
         om gennemførelsesbestemmelser til Europa-Parlamentets og Rådets forordning (EU) 2018/1862 for så vidt angår minimumsstandarder for datakvalitet og tekniske specifikationer for indlæsning af fotografier, DNA-profiler og fingeraftryksoplysninger i Schengeninformationssystemet (SIS) på området politisamarbejde og strafferetligt samarbejde og om ophævelse af Kommissionens gennemførelsesafgørelse (EU) 2016/1345
         
            
               (meddelt under nummer C(2020) 9228)
            
         
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/1862 af 28. november 2018 om oprettelse, drift og brug af Schengeninformationssystemet (SIS) på området politisamarbejde og strafferetligt samarbejde, om ændring og ophævelse af Rådets afgørelse 2007/533/RIA og om ophævelse af Europa-Parlamentets og Rådets forordning (EF) nr. 1986/2006 og Kommissionens afgørelse 2010/261/EU (1), særlig artikel 42, stk. 5, og
         ud fra følgende betragtninger:
         
                     (1)
                  
                  
                     Schengeninformationssystemet (»SIS«) på området politisamarbejde og strafferetligt samarbejde indeholder indberetninger om personer og genstande, som de nationale kompetente myndigheder eftersøger med henblik på at sikre et højt sikkerhedsniveau inden for området med frihed, sikkerhed og retfærdighed.
                  
               
                     (2)
                  
                  
                     I henhold til artikel 20, stk. 3, i forordning (EU) 2018/1862 omfatter de kategorier af oplysninger, der kan indlæses i en indberetning om en person i SIS, fotografier, ansigtsbilleder, DNA-profiler og fingeraftryksoplysninger (sidstnævnte omfatter fingeraftryk og håndfladeaftryk). I henhold til artikel 22, stk. 1, i forordning (EU) 2018/1862 bør disse oplysninger indlæses i SIS, hvis de foreligger.
                  
               
                     (3)
                  
                  
                     Det fastsættes i artikel 42, stk. 1 og 3, i forordning (EU) 2018/1862, at fotografier, ansigtsbilleder, DNA-profiler og fingeraftryksoplysninger i en indberetning i SIS underkastes en kvalitetskontrol, således at det sikres, at de opfylder minimumsstandarder for datakvalitet og tekniske specifikationer.
                  
               
                     (4)
                  
                  
                     Det er nødvendigt at fastsætte gennemførelsesbestemmelser, der præciserer minimumsstandarderne for datakvalitet og de tekniske specifikationer for indlæsning og lagring af sådanne oplysninger i SIS.
                  
               
                     (5)
                  
                  
                     I henhold til artikel 43, stk. 3, i forordning (EU) 2018/1862 er det tilladt at søge på fingeraftryksoplysninger, der er lagret i SIS, ved anvendelse af fuldstændige eller ufuldstændige sæt af fingeraftryk eller håndfladeaftryk, der er fundet på et gerningssted for grov kriminalitet eller en terrorhandling, hvis det med en høj grad af sandsynlighed kan fastslås, at de tilhører gerningsmanden til grov kriminalitet eller en terrorhandling, og forudsat at der foretages en søgning samtidig i medlemsstaternes relevante nationale fingeraftryksdatabaser. I henhold til artikel 40 i forordning (EU) 2018/1862 kan medlemsstaterne desuden indlæse indberetninger i SIS om ukendte eftersøgte personer, som kun indeholder fingeraftryksoplysninger, der er fundet på et gerningssted for grov kriminalitet eller terrorisme. Der bør lægges særlig vægt på fastsættelsen af kvalitetsstandarder for overførslen af sådanne fingeraftryksoplysninger til SIS.
                  
               
                     (6)
                  
                  
                     Der bør i specifikationerne kun fastsættes det kvalitetsniveau, der kræves for i SIS at indlæse og lagre fotografier, der skal anvendes til at bekræfte identiteten på en person, jf. artikel 43, stk. 1, i nævnte forordning. Det kvalitetsniveau, der kræves for i SIS at indlæse og lagre fotografier og ansigtsbilleder, der skal anvendes til at identificere en person i henhold til artikel 43, stk. 4, bør fastlægges på et senere tidspunkt, når de betingelser, der er fastsat i nævnte artikel, er opfyldt. eu-LISA bør i samråd med Den Rådgivende Gruppe for SIS II udarbejde og dokumentere de tekniske detaljer vedrørende standarderne og specifikationerne i denne afgørelse i grænsefladekontroldokumentet og de detaljerede tekniske specifikationer for SIS. Medlemsstaterne, Den Europæiske Unions Agentur for Retshåndhævelsessamarbejde (»Europol«), Den Europæiske Unions Agentur for Strafferetligt Samarbejde (»Eurojust«) og Det Europæiske Agentur for Grænse- og Kystbevogtning bør udvikle deres systemer i overensstemmelse med specifikationerne i disse dokumenter.
                  
               
                     (7)
                  
                  
                     I medfør af artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltog Danmark ikke i vedtagelsen af forordning (EU) 2018/1862, som ikke er bindende for og ikke finder anvendelse i Danmark. Da forordning (EU) 2018/1862 imidlertid bygger på Schengenreglerne, meddelte Danmark i overensstemmelse med artikel 4 i nævnte protokol den 26. april 2019 sin beslutning om at gennemføre forordning (EU) 2018/1862 i national ret. Danmark er derfor i medfør af international ret forpligtet til at gennemføre denne afgørelse.
                  
               
                     (8)
                  
                  
                     Irland deltager i denne afgørelse i overensstemmelse med artikel 5, stk. 1, i protokol nr. 19 om Schengenreglerne som integreret i Den Europæiske Union, der er knyttet som bilag til TEU og til TEUF, og artikel 6, stk. 2, i Rådets afgørelse 2002/192/EF (2).
                  
               
                     (9)
                  
                  
                     For så vidt angår Island og Norge udgør denne afgørelse en udvikling af de bestemmelser i Schengenreglerne, jf. aftalen indgået mellem Rådet for Den Europæiske Union og Republikken Island og Kongeriget Norge om disse to staters associering i gennemførelsen, anvendelsen og udviklingen af Schengenreglerne (3), der henhører under det område, som er nævnt i artikel 1, litra G, i Rådets afgørelse 1999/437/EF (4).
                  
               
                     (10)
                  
                  
                     For så vidt angår Schweiz udgør denne afgørelse en udvikling af de bestemmelser i Schengenreglerne, jf. aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne (5), der henhører under det område, der er nævnt i artikel 1, litra G), i afgørelse 1999/437/EF sammenholdt med artikel 3 i Rådets afgørelse 2008/149/RIA (6).
                  
               
                     (11)
                  
                  
                     For så vidt angår Liechtenstein udgør denne afgørelse en udvikling af de bestemmelser i Schengenreglerne, jf. protokollen mellem Den Europæiske Union, Det Europæiske Fællesskab, Det Schweiziske Forbund og Fyrstendømmet Liechtenstein om Fyrstendømmet Liechtensteins tiltrædelse af aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne (7), der henhører under det område, der er nævnt i artikel 1, litra G), i afgørelse 1999/437/EF sammenholdt med artikel 3 i Rådets afgørelse 2011/349/EU (8).
                  
               
                     (12)
                  
                  
                     For så vidt angår Bulgarien og Rumænien udgør denne afgørelse en retsakt, der bygger på, eller som på anden måde har tilknytning til, Schengenreglerne, jf. artikel 4, stk. 2, i tiltrædelsesakten af 2005, og bør sammenholdes med Rådets afgørelse 2010/365/EU (9) og (EU) 2018/934 (10).
                  
               
                     (13)
                  
                  
                     For så vidt angår Kroatien udgør denne afgørelse en retsakt, der bygger på, eller som på anden måde har tilknytning til, Schengenreglerne, jf. artikel 4, stk. 2, i tiltrædelsesakten af 2011, og bør sammenholdes med Rådets afgørelse (EU) 2017/733 (11).
                  
               
                     (14)
                  
                  
                     For så vidt angår Cypern udgør denne afgørelse en retsakt, der bygger på, eller som på anden måde har tilknytning til, Schengenreglerne, jf. artikel 3, stk. 2, i tiltrædelsesakten af 2003.
                  
               
                     (15)
                  
                  
                     Den Europæiske Tilsynsførende for Databeskyttelse er hørt i overensstemmelse med artikel 42, stk. 1, i Europa-Parlamentets og Rådets forordning (EU) 2018/1725 (12) og afgav udtalelse den 26. august 2020.
                  
               
                     (16)
                  
                  
                     Foranstaltningerne i denne afgørelse er i overensstemmelse med udtalelse fra SIS-SIRENE-politiudvalget —
                  
               VEDTAGET DENNE AFGØRELSE:
         
            Artikel 1
            Ved indlæsningen og lagringen af fotografier, DNA-profiler og fingeraftryksoplysninger i SIS, jf. artikel 42 i forordning (EU) 2018/1862, overholdes de minimumsstandarder for datakvalitet og de tekniske specifikationer, der er fastsat i bilaget til denne afgørelse.
         
         
            Artikel 2
            Kommissionens gennemførelsesafgørelse (EU) 2016/1345 (13) ophæves.
         
         
            Artikel 3
            Denne afgørelse er rettet til medlemsstaterne, Den Europæiske Unions Agentur for Retshåndhævelsessamarbejde, Den Europæiske Unions Agentur for Strafferetligt Samarbejde og Det Europæiske Agentur for Grænse- og Kystbevogtning.
         
         
            Udfærdiget i Bruxelles, den 13. januar 2021.
            
               
                  På Kommissionens vegne
               
               Ylva JOHANSSON
               
                  Medlem af Kommissionen
               
            
         
         
            (1)  EUT L 312 af 7.12.2018, s. 56.
         
            (2)  Rådets afgørelse 2002/192/EF af 28. februar 2002 om anmodningen fra Irland om at deltage i visse bestemmelser i Schengenreglerne (EFT L 64 af 7.3.2002, s. 20).
         
            (3)  EFT L 176 af 10.7.1999, s. 36.
         
            (4)  Rådets afgørelse 1999/437/EF af 17. maj 1999 om visse gennemførelsesbestemmelser til den aftale, som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og den videre udvikling af Schengenreglerne (EFT L 176 af 10.7.1999, s. 31).
         
            (5)  EUT L 53 af 27.2.2008, s. 52.
         
            (6)  Rådets afgørelse 2008/149/RIA af 28. januar 2008 om indgåelse, på Den Europæiske Unions vegne, af aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne (EUT L 53 af 27.2.2008, s. 50).
         
            (7)  EUT L 160 af 18.6.2011, s. 21.
         
            (8)  Rådets afgørelse 2011/349/EU af 7. marts 2011 om indgåelse, på Den Europæiske Unions vegne, af protokollen mellem Den Europæiske Union, Det Europæiske Fællesskab, Det Schweiziske Forbund og Fyrstendømmet Liechtenstein om Fyrstendømmet Liechtensteins tiltrædelse af aftalen mellem Den Europæiske Union, Det Europæiske Fællesskab og Det Schweiziske Forbund om Det Schweiziske Forbunds associering i gennemførelsen, anvendelsen og udviklingen af Schengenreglerne, navnlig for så vidt angår retligt samarbejde i straffesager og politisamarbejde (EUT L 160 af 18.6.2011, s. 1).
         
            (9)  Rådets afgørelse 2010/365/EU af 29. juni 2010 om anvendelse af Schengenreglernes bestemmelser om Schengeninformationssystemet i Republikken Bulgarien og Rumænien (EUT L 166 af 1.7.2010, s. 17).
         
            (10)  Rådets afgørelse (EU) 2018/934 af 25. juni 2018 om anvendelse af de resterende bestemmelser i Schengenreglerne om Schengeninformationssystemet i Republikken Bulgarien og Rumænien (EUT L 165 af 2.7.2018, s. 37).
         
            (11)  Rådets afgørelse (EU) 2017/733 af 25. april 2017 om anvendelsen af bestemmelserne i Schengenreglerne for så vidt angår Schengeninformationssystemet i Republikken Kroatien (EUT L 108 af 26.4.2017, s. 31).
         
            (12)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
         
            (13)  Kommissionens gennemførelsesafgørelse (EU) 2016/1345 af 4. august 2016 om minimumsstandarder for kvaliteten af fingeraftryksdata i anden generation af Schengeninformationssystemet (SIS II) (EUT L 213 af 6.8.2016, s. 15).
      
      
         
            BILAG
            Minimumsstandarder for datakvalitet og tekniske specifikationer for anvendelse af fotografier, DNA-profiler og fingeraftryksoplysninger i SIS
            1.   Fingeraftryksoplysninger
            
            1.1.   
                  Kategorier af fingeraftryksoplysninger, der anvendes i SIS
               
            
            Følgende kategorier af fingeraftryksoplysninger kan anvendes i SIS:
            
                        a)
                     
                     
                        flade fingeraftryk, herunder flade fællesaftryk af tommelfingre og flade fællesaftryk af fire fingre
                     
                  
                        b)
                     
                     
                        rullede fingeraftryk
                     
                  
                        c)
                     
                     
                        håndfladeaftryk
                     
                  
                        d)
                     
                     
                        fingeraftryksspor: fuldstændigt eller ufuldstændigt sæt af fingeraftryk af ukendt oprindelse, der er fundet under efterforskning på gerningssteder for terrorhandlinger eller anden grov kriminalitet
                     
                  
                        e)
                     
                     
                        håndfladeaftryksspor: fuldstændigt eller ufuldstændigt sæt af håndfladeaftryk af ukendt oprindelse, der er fundet under efterforskning på gerningssteder for terrorhandlinger eller anden grov kriminalitet.
                     
                  1.2.   
                  Tilladte formater for fingeraftryksoplysninger
               
            
            Medlemsstaterne kan overføre følgende til det centrale SIS:
            
                        a)
                     
                     
                        data indhentet på nationalt plan ved brug af udstyr til livescanning, som kan optage og segmentere op til ti individuelle fingeraftryk enten rullede eller flade fingeraftryk eller begge formater
                     
                  
                        b)
                     
                     
                        blækfingeraftryk og -håndfladeaftryk rullede eller flade fingeraftryk eller begge formater, som scannes ind digitalt i den relevante kvalitet og opløsning.
                     
                  Det automatiske fingeraftryksidentifikationssystem i det centrale SIS (CS-SIS AFIS), jf. artikel 43, stk. 2, i forordning (EU) 2018/1862, skal være kompatibelt og interoperabelt med de formater for fingeraftryksoplysninger, der er anført i litra a) og b).
            1.3.   
                  Minimumsstandarder for datakvalitet og tekniske specifikationer
               
            
            1.3.1.   Fil- og komprimeringsformat (»fingeraftrykscontainer«)
            
            Inputformatet for overførslen af fingeraftryksoplysninger (»fingeraftrykscontainer«) til SIS skal være i overensstemmelse med SIS NIST-standarden på basis af det binære ANSI/NIST-format (1).
            Der vil blive oprettet en »SIS NIST-checker« på niveauet for den tekniske støttefunktion for det centrale SIS (CS-SIS) til at kontrollere, om den overførte fingeraftrykscontainer er i overensstemmelse med den fastlagte SIS NIST-standard.
            Fingeraftrykscontainere, der ikke opfylder den fastlagte SIS NIST-standard, vil blive afvist af CS-SIS AFIS og vil ikke blive lagret i det centrale SIS. Hvis en ikke-konform fil afvises af CS-SIS AFIS, sender CS-SIS en fejlmeddelelse til den medlemsstat, der har overført oplysningerne.
            1.3.2.   Billedformat og opløsning
            
            Billeder af finger- og håndfladeaftryk som omhandlet i afsnit 1.1, litra a), b) og c), skal have en nominel opløsning på enten 1 000 ppi eller 500 ppi med 256 gråtoneniveauer for at blive behandlet af CS-SIS. Billeder med en opløsning på 500 ppi skal indlæses ved brug af WSQ-formatet, mens billeder med en opløsning på 1 000 ppi skal være i JPEG2000-format (JP2).
            Billeder af finger- og håndfladeaftryksspor som omhandlet i afsnit 1.1, litra d) og e), skal have en opløsning på 500 eller 1 000 ppi for at blive behandlet af CS-SIS. Billeder med en opløsning på 500 ppi skal indlæses ved brug af WSQ-formatet, mens billeder med en opløsning på 1 000 ppi skal være i JPEG2000-format (JP2). Der skal anvendes JPEG-komprimering uden tab for billeder med begge opløsninger.
            1.3.3.   Kvalitetstærskler for lagring og anvendelse af billeder af finger- og håndfladeaftryk i CS-SIS AFIS
            
            Billeder af fingeraftryk skal overholde de kvalitetstærskler, der er fastlagt i grænsefladekontroldokumentet og de detaljerede tekniske specifikationer for SIS, for at blive lagret og anvendt i CS-SIS AFIS.
            Medlemsstaterne opfordres til at kontrollere, at kvalitetstærsklerne for billederne af fingeraftryk er overholdt, før billederne overføres til CS-SIS.
            Konforme fingeraftrykscontainere, der indeholder billeder af finger- eller håndfladeaftryk under kvalitetstærsklerne, vil ikke blive lagret i CS-SIS AFIS og vil ikke blive anvendt til biometriske søgninger. Fingeraftrykscontainere, som indeholder fingeraftryksbilleder, der er afvist af CS-SIS AFIS, må kun anvendes til at bekræfte identiteten på en person, jf. artikel 43, stk. 1, i forordning (EU) 2018/1862. CS-SIS sender en fejlmeddelelse til den medlemsstat, der har overført oplysningerne, når en fil er blevet afvist af CS-SIS AFIS på grund af billedernes ringe kvalitet.
            1.3.4.   Kvalitetstærskler for lagring og anvendelse af billeder af finger- og håndfladeaftryksspor i CS-SIS AFIS
            
            Billeder af finger- og håndfladeaftryksspor skal overholde de kvalitetstærskler, der er fastlagt i grænsefladekontroldokumentet og de tekniske specifikationer for SIS, for at blive accepteret i CS-SIS AFIS.
            Konforme fingeraftrykscontainere, der indeholder billeder af finger- og håndfladeaftryksspor under kvalitetstærsklen, vil ikke blive lagret i CS-SIS AFIS. CS-SIS sender en fejlmeddelelse til den medlemsstat, der har overført oplysningerne, når en fil er blevet afvist af CS-SIS AFIS på grund af billedernes ringe kvalitet.
            1.4.   
                  Biometriske søgninger
               
            
            CS-SIS AFIS vil stille en biometrisk søgefunktion til rådighed for alle typer fingeraftryksbilleder, der opfylder de kvalitetskrav, der er fastsat i punkt 1.3.3 og 1.3.4.
            Præstationskravene og den biometriske nøjagtighed for de forskellige kategorier af biometriske søgninger i CS-SIS AFIS er fastlagt i grænsefladekontroldokumentet og de detaljerede tekniske specifikationer for SIS.
            2.   Fotografier
            
            Ved indlæsning af fotografier i SIS skal der anvendes en opløsning på mindst 480 × 600 pixel med en farvedybde på 24 bit.
            3.   DNA-profiler
            
            Den filtype, der anvendes til at beskrive DNA-profilen, skal svare til XML-formatet (Extensible Markup Language). Filens struktur skal svare til standarden for det kombinerede DNA-indekssystem (CODIS) (2) med henblik på at beskrive den DNA-profil, der skal lagres i SIS.
            
               (1)  American National Standard for Information Systems/National Institute of Standards and Technology.
            
               (2)  https://www.fbi.gov/services/laboratory/biometric-analysis/codis.